Bħalissa hemm sigurtà stretta f'kull stat Amerikan minħabba l-possibilità li jistgħu jsiru protesti vjolenti fil-jum li fih Joe Biden se jkun inawgurat bħala s-46 President Amerikan. Truppi tal-Gwardja Nazzjonali qed jgħassu diversi żoni sabiex dak li seħħ il-ġimgħa li għaddiet, fejn persuni li jagħtu s-sapport tagħhom lil Donald Trump għamlu ħerba f'Capitol Hill, ma jerġax jirrepeti ruħu. Aktar kmieni din il-ġimgħa, l-FBI anke wissiet dwar possibiliment ta' pjanijiet ta' rvellijiet nhar il-Erbgħa li ġej. Intant, il-midja Amerikana qed tirrapporta illi malli Biden ipoġġi fis-siġġu tal-ogħla kariga fl-Amerika, se jkun qed ireġġa' lura ċertu deċiżjonijiet li ħa Trump fl-aħħar erba' snin.